Document ID: 31986R3587

KOMISSION ASETUS (ETY) N:o 3587/86,
annettu 20 päivänä marraskuuta 1986,
ostohintoihin sovellettavien mukautuskertoimien vahvistamisesta hedelmä- ja vihannesalalla
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72(1), sellaisena kuin se on viimeksi muutettuna asetuksella (ETY) N:o 1351/86(2), ja erityisesti sen 16 artiklan 4 kohdan,
sekä katsoo, että
asetuksen (ETY) N:o 1035/72 liitteessä II lueteltujen hedelmien ja vihannesten osalta vahvistettu perushinta ja ostohinta viittaavat tuotteisiin, jotka on määritelty niiden kaupallisten ominaisuuksien, esimerkiksi lajikkeen, lajin, esillepanon, laatuluokan, koon ja pakkaamistavan mukaan; kyseisen asetuksen 16 artiklan 4 kohdan nojalla on tarpeen vahvistaa mukautuskertoimet niiden hintojen laskemiseksi, joilla eri ominaisuuksia edustavat tuotteet ostetaan; laadun osalta on aiheellista ottaa huomioon kyseisen asetuksen 19 artiklan 2 kohdan toinen kappale ja 20 artiklan 2 kohta,
mukautuskertoimet on vahvistettava ottaen huomioon kunkin tuotteen osalta markkinoiden vaatimukset ja tuotteen eri kaupallisissa ominaisuuksissa todettujen poikkeamien laajuudet markkinoilla erityisen herkkinä tuotantokausina todettujen hintojen perusteella,
perushinnan ja ostohinnan laskemisessa ei oteta huomioon sen pakkauksen kustannuksia, jossa tuote esitellään; asetuksen (ETY) N:o 1035/72 15, 15 a, 18, 18 a, 19 ja 19 a artikloissa säädettyjen interventioiden koskemien tuotteiden ominaisuutena voi kuitenkin olla, että ne esitellään uudessa kertakäyttöpakkauksessa; näiden tuotteiden kuljettamisen edistämiseksi johonkin kyseisen asetuksen 21 artiklan 1 kohdan a alakohdan ensimmäisessä, viidennessä ja kuudennessa luetelmakohdassa tarkoitettuun määräpaikkaan on tässä tapauksessa aiheellista säätää näiden tuotteiden ostosta "pakkauksineen" silloin, kun pakkausta ei kerätä talteen myöhempää käyttöä varten; tämänluonteisen pakkauksen suhteellisen korkean hinnan vuoksi on kuitenkin aiheellista rajoittaa tuotteen ostoa "pakkauksineen", koska ilmaisen jakelun olisi rajoituttava laatuluokkiin Extra, I ja II,
mukautuskertoimiin on tehty monia muutoksia sen jälkeen, kun niitä on alettu soveltaa komission asetuksella (ETY) N:o 1203/73(3), sellaisena kuin se on viimeksi muutettuna asetuksella (ETY) N:o 1451/85(4); tästä syystä säännöstön tärkeimmät osatekijät ovat nyt hajallaan useissa erillisissä ja eri aikoina laadituissa asetuksissa; näissä olosuhteissa näiltä teksteiltä puuttuu niiden hajanaisuuden takia kaikkien säädösten edellytyksenä oleva selkeys; siksi on aiheellista aloittaa niiden yhtenäistäminen tekemällä samalla eri kaupallisten ominaisuuksien osalta tarvittavat muutokset markkinoilla todettujen hintojen kehityksen perusteella asetuksen (ETY) N:o 1035/72 liitteessä II lueteltuihin ostohintoihin sovellettaviin mukautuskertoimiin, ja
hedelmien ja vihannesten hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Asetuksen (ETY) N:o 1035/72 16 artiklan 4 kohdassa tarkoitetut lajiketta, tuotelajia, esillepanoa, laatuluokkaa, kokoa ja pakkaamista koskevat mukautuskertoimet vahvistetaan kukkakaalien, tomaattien, munakoisojen, persikoiden, aprikoosien, sitruunojen, päärynöiden, syötäväksi tarkoitettujen viinirypäleiden, omenien, mandariinien ja appelsiinien osalta tämän asetuksen liitteessä I-XI.
2 artikla
Siinä tapauksessa, että uudessa kertakäyttöpakkauksessa esitettyjen laatuluokkien extra, I ja II osalta asetuksen (ETY) N:o 1035/72 15, 15 a, 18, 18 a, 19 ja 19 a artiklassa säädetyt interventiotoimenpiteet toteutetaan "pakkauksineen", ostohintaan sovelletaan 1 artiklassa tarkoitetun kertoimen lisäksi tätä pakkauslajia koskevaa mukautuskerrointa silloin, kun tuotteet jaetaan asetuksen (ETY) N:o 1035/72 21 artiklan 1 kohdan a alakohdan ensimmäisen, viidennen ja kuudennen luetelmakohdan mukaisesti ja kun pakkausta ei oteta talteen myöhempää käyttöä varten.
Ensimmäisessä kappaleessa tarkoitettu mukautuskerroin vahvistetaan niin, että kun sitä sovelletaan muilla kertoimilla kerrottuun ostohintaan, tuloksena on tuotteen 100 kg nettopainoa kohti tämän hinnan korotus joka on yhtä suuri kuin liitteessä XII ilmaistu summa.
3 artikla
Kumotaan asetus (ETY) N:o 1203/73.
4 artikla
Tämä asetus tulee voimaan 1 päivänä joulukuuta 1986.
Sitä sovelletaan 1 päivästä toukokuuta 1987 kukkakaalien ja 1 päivästä kesäkuuta 1987 tomaattien, munakoisojen, persikoiden, aprikoosien, sitruunoiden, päärynöiden, syötäväksi tarkoitettujen viinirypäleiden, omenien, mandariinien ja appelsiinien osalta.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä marraskuuta 1986.

Labels: 2
17